KIRJALLINEN KYSYMYS E-1649/02

esittäjä(t): Gabriele Stauner (PPE-DE) komissiolle

(10. kesäkuuta 2002)

Aihe: Eurostatin/Eurogrammen paikkansapitämättömät luvut

Eri tiedotusvälineissä on kerrottu, että Euroopan yhteisöjen tilastotoimisto Eurostat on käyttänyt paikkaansa pitämättömiä lukuja, jotka ainakin osittain ovat peräisin myös Luxemburgissa toimivalta Eurostatin yhteistyökumppanilta Eurogramme-yritykseltä.

1. Eurostatin kanssa tiivistä yhteistyötä tekevä Eurogramme-yritys on ilmeisesti ainakin kahdessa tarjouskilpailussa ilmoittanut liikevaihtonsa väärin. Tämä käy ilmi, kun verrataan komissiolle ilmoitettuja lukuja Lontoon kaupparekisterin lukuihin. Oliko komissio tarkistanut Eurogrammen ilmoittamat luvut? Miksi toimeksiannot annettiin Eurogrammelle?

2. Komissio sai tietää viimeistään sisäistä tilintarkastusta koskevan kertomuksen valmistuttua joulukuussa 2000, että Eurogrammen ilmoittamat luvut olivat tekaistuja. Lehdistötiedotteen mukaan Eurogramme oli tarjouksessaan ilmoittanut vääriä tietoja yhtiön taloudellisista ja operatiivisista resursseista. Eurostat puolestaan ei ollut tarkistanut näitä lukuja riittävästi. Miksi lukuja ei tarkistettu?

3. Eikö Eurostatin johtaja harkinnut yhteistyön lopettamista Eurogrammen kanssa sen jälkeen, kun sisäistä tilintarkastusta koskeva kertomus valmistui?

4. Kertomuksessa viitataan myös siihen mahdollisuuteen, että yhteistyö Eurogrammen kanssa voitaisiin lopettaa sen ilmoittamien väärien tietojen takia. Miksi komissio ei tässä asiassa ole soveltanut julistamaansa nollatoleranssipolitiikkaa?

5. Onko joulukuussa 2000 valmistunut tilintarkastuskertomus toimitettu asiasta vastaavalle komission jäsenelle vai eikö tämä tiennyt siitä?

Pedro Solbes Miran komission puolesta antama vastaus

(5. elokuuta 2002)

Useissa tiedotusvälineissä on toistamiseen käsitelty Euroopan yhteisöjen tilastotoimiston (Eurostat) käyttämiä virheellisiä lukuja, jotka liittyvät muun muassa sen yhteistyöhön luxemburgilaisen yrityksen Eurogrammen kanssa.

1. Vuonna 1999 Eurogramme Limited S.à.r.l. (Luxemburgin sivukonttori) vastasi tarjouspyyntöön (joka ei koskenut Prodcomia), ja sitä pyydettiin toimittamaan vuosien 1997 ja 1998 taseet ja vastaavat verotustodistukset. Näitä tietoja odottaessa tarjouskilpailun ratkaisua lykättiin. Tämän pyynnön johdosta Eurogramme Limited S.à.r.l. (Luxembourgin sivukonttori) toimitti toimivaltaisten viranomaisten vahvistamat tilinpäätöstiedot sekä sosiaaliturvamaksuja ja alv:tä sekä tuloveron ja yritystuloveron maksuja koskevat todistukset.

Pyydettyjen täydentävien tietojen ja Eurogrammin toimittamien korjattujen asiakirjojen perusteella Eurostat arvioi, ettei yritys yrittänyt tahallisesti tehdä petosta tai antaa vääriä ilmoituksia, ja sen vuoksi sen ei katsottu olevan vakavasti syyllistynyt väärien tietojen antamiseen julkisia palveluhankintoja koskevan direktiivin 29 artiklan tarkoittamalla tavalla. Eurostat katsoi näin ollen, ettei sillä ollut juridista oikeutta sulkea Eurogrammea tarjouspyyntöjen ulkopuolelle.

Toisenlainen suhtautuminen olisi voinut johtaa kanteisiin komissiota vastaan tarjoustentekijöiden eriarvoisen kohtelun vuoksi. Tuona aikana komissio ei konsultoinut ulkopuolisia tietokantoja, mitä ei vielä vaaditakaan julkisia hankintoja koskevassa lainsäädännössä.

2. Täydennyksenä 1. kohdassa annettuun vastaukseen Eurostat täsmentää, että tapauksen aikoihin sillä ei ollut keinoja eikä käytäntöjä kaikkien tarjouskilpailuun vastanneiden yritysten tilinpäätöstietojen järjestelmälliseksi tarkastamiseksi. Tapauksen jälkeen ja ottaen myös huomioon sisäisen tarkastuksen osaston laatiman asiakirjan päätelmät Eurostat on toteuttanut tarvittavat toimenpiteet ja tarkastaa nykyään perusteellisemmin tarjouskilpailuihin osallistuvien yritysten toimittamat tilinpäätöstiedot.

3. Asiakirja, johon arvoisa parlamentin jäsen viittaa, on ollut saatavilla joulukuusta 2000 alkaen ja koskee ainoastaan Prodcom-hanketta sekä siihen liittyviä vuosien 1998 ja 1999 sopimuksia.

Tämä asiakirja on ollut Eurostatin sisäisen seurannan kohteena (ks. myös 2. kohta). Vuoden 1999 ja sen jälkeisissä tarjouspyynnöissä kerätyt tiedot olivat muotonsa osalta yhdenmukaisia julkisia palveluhankintoja koskevan direktiivin vaatimusten kanssa. Tämän perusteella ja ottaen huomioon asian kaikki osatekijät ei ole pidetty aiheellisena keskeyttää yhteistyötä Eurogrammen kanssa.

4. Edellä esitettyjen selvitysten perusteella asian on katsottu olevan hallinnollinen kysymys, eikä siitä sen vuoksi tuolloin erityisesti tiedotettu komissaarille.

Vastauksena 4. kohdan ensimmäiseen kysymykseen arvoisaa parlamentin jäsentä pyydetään tutustumaan edellä olevissa 1. ja 3. kohdassa annettuun vastaukseen.